झीलों में खिले कमल के नामों का यह विवाद मोहननगर और भागवतनगर के बीच तो बड़ा हो ही गया, इसे ले कर इन नगरों में अपनी सत्ता चला रहे संगठन के भीतर भी आंतरिक कलह का गंभीर कारण बन गया। अंतत: रक्तपात बढ़ता गया तो संस्कृत के विद्वानों और कमलपुष्पों के विशेषज्ञों को शामिल करते हुए एक सर्वदलीय समिति बनाई गई, जिसने समस्त विवादों पर बिंदुवार निर्णय दिया। निर्णय इस प्रकार था : क. नीलकमल, इंदीवर, असितांबुज और नीलांबुज एक-दूसरे के पर्याय हैं। ख. रक्तकमल को कुमुद, स्वर्ण कमल और सुवर्ण कमल भी कहते हैं। ग. श्वेतकमल ही पुंडरीक, महापद्म और शरत पद्म है। अत: समस्त विवाद आधारहीन और नामसझी का परिणाम है।